Office Rumantsch

La versiun rumantscha da la suita da biro la pli derasada en l'entir mund cuntegna ina interfatscha d'utilisader rumantscha a basa da la lingua uffiziala rumantsch grischun sco era in program da correctura ortografica per Microsoft Office 2003. Ella è vegnida realisada a basa d'in contract da partenadi public-privat suttascrit il favrer 2005 da Microsoft Svizra e dal chantun Grischun.
Claudio Lardi, schef dal Departament d'educaziun, cultura e protecziun da l'ambient dal chantun Grischun, ha ditg: "Oz terminain nus in project pretensius e faschain a medem temp in pass impurtant per rinforzar vinavant il rumantsch en il mintgadi. Jau sun persvas che l'Office Rumantsch vegn a contribuir fermamain al mantegniment da nossa quarta lingua naziunala, perquai ch'el vegn duvrà en las scolas, en ils manaschis ed a chasa."
Peter Waser, il manager general da Microsoft Svizra, ha constatà: "L'adattaziun rumantscha da las applicaziuns dad Office è succedida en il rom da noss Local Language Program. Nus ans legrain fitg che la collavuraziun cun il chantun Grischun e la Lia Rumantscha è reussida uschè bain. Ussa sperain nus da pudair porscher a la populaziun rumantscha cun il pachet "Office Rumantsch" in instrument da lavur nizzaivel ed efficazi.'
La finamira dal Local Language Program da Microsoft è da metter a disposiziun products da Microsoft era en linguas main derasadas. Uschia vul Microsoft porscher era a las cuminanzas linguisticas e culturalas pli pitschnas in access liber e direct al mund dals meds d'infurmaziun modems e gidar ellas a rinforzar lur lingua e cultura en la vita da mintgadi.
La responsabladad per la part linguistica da l'adattaziun ha il chantun Grischun surdà a la Lia Rumantscha (LR). La linguista ed ils linguists da la LR han gì da dar dumogn a differentas sfidas: en il decurs da las lavurs da translaziun han els stuì crear u fixar passa 2000 terms da la tecnologia d'infurmaziun, per ils quals n'existiva anc nagina expressiun en rumantsch.
Il glossari è publitgà sin la pagina Web: http://members.microsoft.com.
Cunquai ch'igl era previs da metter a disposiziun era in program da correctura ortografica sco part impurtanta surtut per l'applicaziun en scola, ha la LR ultra da quai elavurà in lexicon electronic cumplessiv che resguarda era ils aspects grammaticals essenzials da la furmaziun da pleds.
Suenter che las lavurs lexicalas èn stadas terminadas ha Microsoft pudì prender per mauns la realisaziun tecnica en l'uschenumnà Language Interface Pack (LlP). Il LlP per la versiun rumantscha è disponibel a partir dad ussa gratuitamain en l'internet e po vegnir chargià giu da l'adressa: www.microsoft.com/downloads.
Cun l'adattaziun da las applicaziuns dad Office e cun il program da correctura dispona la cuminanza rumantscha ussa d'in instrument da lavur effizient per il computer. Il program da correctura simplifitgescha e sustegna surtut la transposiziun dals idioms en la lingua da standard rumantsch grischun cun render attent als princips ortografics dal rumantsch grischun. EI è uschia in instrument da lavur fitg nizzaivel e pratic surtut per la magistraglia, per persunas en scolaziun, uffizis, collavuraturas e collavuraturs da las medias e translaturas e translaturs. Era per ils utilisaders a chasa pudess l'Office Rumantsch daventar spert in instrument da lavur util per duvrar il rumantsch a moda natirala al computer ed en l'internet. L'integraziun dal rumantsch en il Microsoft Local Language Program stat en il context pli vast da l'engaschament da Microsoft Svizra per ils territoris da muntogna. Dapi il 2003 promova Microsoft ensemen cun la Gruppa svizra per las regiuns da muntogna (SAB) l'utilisaziun da tecnologias d'infurmaziun en ils territoris da muntogna svizzers. La collavuraziun cun la SAB è vegnida iniziada il 2003 ed è vegnida prolungada avant paucs dis per ulteriurs dus onns. La finamira è d'extender ils projects locals currents en Surselva e l'Obersimmental a media vista tras in'ulteriura regiun d'accent.